Hei, denne artikkelen er over ett år gammel og kan inneholde utdatert informasjon

Søndag formiddag arrangerte Ålgård Baptistmenighets søndagsskole en «Kongo-tur».

Arrangementet var lagt opp slik at det skulle se ut som at man reiste til Kongo. Det var satt opp mopeder og på veggene var det malt røde papegøyer.

I tillegg var det flere av de ansatte i menigheten som valgte å kle seg ut som kongolesere. Dette gjorde de ved å male ansiktet svart.

Forkledningen har fått Antirasistisk senter til å reagere.

MED DUKKE: De ansatte poserte med en dukke på et Facebook-foto. Vis mer

- Tankeløst

- Unger har fantasi og klarer å forestille seg at de er i Kongo uten alt dette. Å bruke svartmaling i ansiktet vitner om dårlig dømmekraft, at en ikke kjenner kritikken mot «black face», sier nestleder i Antirasistisk senter, Mari Linløkken.

Hun har ikke tro på at dette gir innsikt, men mener heller at det tvert imot er et dårlig virkemiddel.

- Det er bra at de ønsker å fortelle ungene om Kongo, men dette er ikke måten å gjøre det på.

- Jeg synes dette i beste fall er tankeløst.

REAGERER: Nestleder Mari Linløkken i Antirasistisk senter synes Kongo-forkledningen i beste fall er tankeløs. Foto: Cornelius Poppe / NTB Scanpix Vis mer

- Har et stort hjerte for Kongo

Menighetsrådsleder Klaus Hestenes er overrasket over kritikken, og sier at dette kun ble gjort for å vise hvordan livet er i Kongo - og at det ikke har noe med rasisme å gjøre.

Han understreker at det var kongolesere til stede på arrangementet, som laget kongolesisk mat som barna fikk smake.

- Menigheten har en lang historikk med misjonsarbeid i Kongo. Vi vil vise ungene hvordan livet er i Kongo, og der er folk mørke. Da har noen kledd seg ut som kongoleserne, sier han.

Han forteller at menigheten samler inn penger til skoleprosjekt og helsearbeid i Kongo.

- Naturlig

- Dette er et arrangement som samler mye folk. Vi ønsker ikke å opptre rasistisk, heller absolutt stikk motsatt. Vi har et stort hjerte for Kongo og arbeidet der.

- Har ikke barna fantasi nok til å forestille seg livet i Kongo uten at de ansatte kler seg ut?

- Dette er et skuespill som viser litt av hvordan livet er i Kongo. Da er det naturlig at skuespillerne er mørke.

- Noen gjør problemer ut av noe andre ikke tenker på som et problem, sier Hestenes.